META ออกหุ้นกู้วงเงิน 400 ล้านบาท ชูดอกเบี้ยสูง 6.25% เปิดจอง 29-31 ม.ค.นี้
META ออกหุ้นกู้วงเงิน 400 ล้านบาท ชูดอกเบี้ยสูง 6.25% เปิดจอง 29-31 ม.ค.นี้
28 ม.ค. 2562

นายศุภศิษฎ์ โภคินจารุรัศมิ์ ประธานเจ้าหน้าที่บริหาร บริษัท เมตะ คอร์ปอเรชั่น จำกัด (มหาชน) หรือ META เปิดเผยว่า บริษัทฯ ได้เสนอขายหุ้นกู้แบบมีหลักประกัน ครั้งที่ 1/2562 ครบกำหนดไถ่ถอนปี พ.ศ.2563 ที่ให้สิทธิผู้ออกหุ้นกู้ในการไถ่ถอนได้ก่อนครบกำหนด ประเภทชนิดระบุชื่อผู้ถือ ประเภทไม่ด้อยสิทธิ มีหลักประกัน มีผู้แทนผู้ถือหุ้นกู้ มูลค่าการเสนอขายรวมไม่เกิน 400,000,000 บาท ระยะเวลา 1 ปี 9 เดือน 2 วัน นับจากวันที่ออกหุ้นกู้ คือวันที่ 1 กุมภาพันธ์ 2562 ครบกำหนดไถ่ถอน วันที่ 3 พฤศจิกายน 2563 ซึ่งจะเปิดจองวันที่ 29-31 มกราคม 2562
สำหรับผลตอบแทนการลงทุน กำหนดอัตราดอกเบี้ยคงที่ ร้อยละ 6.25 ต่อปี โดยชำระดอกเบี้ยหุ้นกู้ทุกๆ 3 เดือน วัตถุประสงค์ในการเสนอขายหุ้นกู้ครั้งนี้ เพื่อนำเงินที่ระดมได้จากการออกหุ้นกู้ดังกล่าวมา ใช้เป็นเงินทุนหมุนเวียนสำหรับธุรกิจรับเหมาก่อสร้างในโครงการต่างๆ รวมไปถึงนำไปใช้เป็นเงินทุนหมุนเวียนในการขยายธุรกิจของบริษัทฯ อีกทั้งการนำไปใช้เพื่อชำระคืนเงินกู้ยืม ทั้งนี้ บริษัทดำเนินธุรกิจวิศวกรรมแบบครบวงจร ครอบคลุมทั้งธุรกิจการลงทุนในธุรกิจพลังงานซึ่งเป็นการลงทุนในธุรกิจโรงไฟฟ้าพลังงานทดแทนในต่างประเทศ และการรับเหมาก่อสร้างโรงไฟฟ้าพลังงานทดแทน รวมทั้งประกอบธุรกิจการให้บริการรับเหมาติดตั้งประกอบอาคาร และการให้บริการบำรุงรักษาที่เกียวข้องกับระบบวิศวกรรมประกอบอาคารอย่างเต็มรูปแบบสำหรับอาคารทุกประเภท ซึ่งจัดเป็นบริษัทรับเหมาติดตั้งระบบวิศวกรรมประกอบอาคารขนาดกลางที่มีความเชี่ยวชาญหลากหลาย ครอบคลุมงานรับเหมาทั้งที่เกี่ยวข้องกับภาครัฐและภาคเอกชน
โดยบริษัทฯ มีศักยภาพการดำเนินธุรกิจที่มีความแข็งแกร่ง ทั้งในด้านธุรกิจรับเหมาก่อสร้างและผู้นำทางด้านพัฒนาโครงการโรงไฟฟ้าพลังงานหมุนเวียนในภูมิภาคเอเชีย โดยมีโครงการโรงไฟฟ้าพลังงานแสงอาทิตย์มินบู ณ สาธารณรัฐแห่งสหภาพเมียนมา ขนาด 220 MW ซึ่งจะเริ่มดำเนินการจ่ายไฟฟ้าเชิงพาณิชย์เข้าสู่ระบบสำหรับเฟสแรก จำนวน 50 MW ภายในไตรมาสแรกปี 2562 ตามแผนที่วางไว้ ซึ่งจะทำให้รับรู้รายได้อย่างทันทีและต่อเนื่องระยะยาวเป็นระยะเวลา 30 ปี มั่นใจจะทำให้บริษัทมีอนาคตที่สดใสอย่างแน่นอน
สำหรับหุ้นกู้ดังกล่าวจะเสนอขายระหว่างวันที่ 29-31 มกราคม 2562 จำนวนหน่วยที่เสนอขายไม่เกิน 300,000 หน่วย และจำนวนหน่วยที่สำรองเพื่อการเสนอขายเพิ่มเติมไม่เกิน 100,000 หน่วย มูลค่าที่ตราไว้ต่อหน่วย 1,000 บาท มูลค่าการเสนอขายรวมไม่เกิน 400,000,000 บาท โดยผู้จัดการจัดจำหน่ายหุ้นกู้ในครั้งนี้ ได้แก่ บล.ยูโอบี เคย์เฮียน (ประเทศไทย) จำกัด (มหาชน)